ЕтIуанэ гуп увыпIэр зыIэрагъэхьэ
Грознэ къалэм щекIуэкIащ «Динамо» зэгухьэныгъэм и Совет нэхъыщхьэм IэпщэрызауэмкIэ и щхьэзакъуэ-гуп урысейпсо чемпионат. Зэхьэзэхуэм хэтащ Урысей Федерацэм и щIыналъэ зэмылIэужьыгъуэхэм къикIа спортсмен 200-м щIигъу. Къэбэрдей-Балъкъэрым щыIэ МВД-м и спортсменхэм зэфIэкI лъагэхэр къагъэлъэгъуащ икIи етIуанэ гуп увыпIэр зыIэрагъэхьащ.
Ди республикэм щыщхэр къыщыхэжаныкIащ щхьэзакъуэ зэпеуэми. Зи хьэлъагъыр килограмм 90-м нэблагъэхэм я деж етIуанэ увыпIэр къыщихьащ УФ-м и МВД-м и «Бахъсэн» ППС-м и лэжьакIуэ, полицэм и лейтенант нэхъыжь Мыщхъуэжь Астемыр. Щызэуа гупхэм домбеякъ медалхэр щызыIэрагъэхьащ УФ-м и МВД-м и управленэу Налшык къалэ щыIэм и лэжьакIуэхэу: ОВД-м и батальон щхьэхуэм и лэжьакIуэ, полицэм и сержант ЛIыкъуэщауэ Альберт, ППС-м и сержант нэхъыщIэ Балэ Астемыр, дознаватель, полицэм и лейтенант Зэшай Шамиль, ОПП ОРЛС-м и IэщIагъэлI , лейтенант нэхъыжь Башиев Альберт, УФ-м и ОМВД-м Шэрэдж районым щиIэ и къудамэм и уголовнэ къэлъыхъуэныгъэм и оперуполномоченнэ, полицэм и лейтенант Бозий Астемыр, КъБР-м щыIэ МВД-м и УНК и «Гром»-м и оперуполномоченнэ нэхъыжь, полицэм и лейтенант нэхъыжь ТыIэщ Аслъэнджэрий сымэ.
Гупыр зэхьэзэхуэм хуагъэхьэзыращ КъБР-м щыIэ МВД-м и УРЛС IэщIагъэм хуэгъэхьэзырынымкIэ и къудамэм и унафэщI, майор Къуэныкъуей Азэмэтрэ КъБР-м щыIэ МВД-м и УНК «Гром»-м и оперуполномоченнэ, лейтенант нэхъыжь Щоджэн Муратрэ.
КЪЭХЪУН Бэч.
